Конкурсты БР Массаж яһаусылар ассоциацияһы ойошторҙо. Был ойошма, бер нисә йыл элек кенә үҙ эшен башлауға ҡарамаҫтан, сәләмәт тормошто пропагандалау, массажға ҡыҙыҡһыныу уятыу һәм уны үҫтереү буйынса күп эш башҡарған. Өсөнсө тапҡыр республика конкурсы үткәреүҙәре лә күп нәмә тураһында һөйләй. Әйткәндәй, ассоциация етәкселәренең үҙ эштәрендә шәп белгестәр икәне күренеп тора. Конкурс барған мәлдә ассоциация президенты Әнүәр Хантимеров һәр конкурсанттың эшенә баһа биреп, тамашасыларға аңлатып, теге йә был массаж төрөнөң серҙәрен асып йөрөнө. Финал бер генә конкурстан тора ине. Унда һәр ҡатнашыусы үҙенең методикаһын күрһәтергә бурыслы. Бишәр кешенән торған алты төркөмгә бүленеп, конкурсанттар моделдәргә ун бишәр минут массаж яһаны. Оҫталыҡтарын нисек кенә күрһәтмәне улар – бал менән дә, май менән дә һыланылар, массаждың төрлө йүнәлештәрен дә күрһәттеләр. Берәүҙәр тырышып массаж яһаған, икенселәр тулҡынланып үҙ сиратын көткән мәлдә Бәләбәйҙән килгән конкурсанттар – Алмас Аҡтуғанов һәм Олеся Скирда менән әңгәмәләшеп алдым. Уларға, Бәләбәй медицина колледжының иң һәйбәт студенттары булараҡ, республика конкурсында ҡатнашып ҡарарға тәҡдим иткәндәр. 5-се курста уҡып йөрөүсе студенттар шатланып ризалашҡан. Ярайһы уҡ тәжрибәләре лә бар. Колледжда һуңғы курста программа буйынса массаж дәрестәре инә икән. Әммә дәрестә үтелгән менән генә хушһынмай, махсус курсxadҡа йөрөп тә өйрәнә улар массаж серҙәрен. Ә массаж бит йәнең теләгәнсә һылап-һыйпау ғына түгел, үҙенең методикалары бар. Ауырыуҙың һыҙланыуҙарын баҫыу өсөн ҡайһы нөктәләргә массаж эшләргә икәнен һәйбәт белергә кәрәк. Шулай уҡ бөтөнләй массаж ярамаған кешеләр ҙә була. Ярҙам итәм тип, зыян ҡылып ҡуйырға ла ярамай. Киләсәктә эштәрен массаж менән бәйләргә теләгән Олеся менән Алмас быны һәйбәт аңлай. Улар конкурсҡа мануаль терапия элементтары менән классик массаж программаһы әҙерләп алып килгәйне.